Ügyszám: OBH 4213/2002.
Előadó: dr. Fogarassy Edit

Andella Miklós

7400 Kaposvár
Bartók B. u. 158.

	Tisztelt Uram!

	Jogi képviselője a Hivatalomhoz intézett beadványában az Önneel szemben folytatott - és az ügyészség által 2002. augusztus 20-án, bizonyítottság hiányában megszüntetett - nyomozás rendkívüli elhúzódását sérelmezte, valamint kifogásolta, hogy az Ön gépjárművét a büntetőeljárás során indokolatlanul foglalták le. A panasz alapján megkerestem a Kaposvári Városi Ügyészség vezetőjét a nyomozati iratok megküldése érdekében.
	A vezető ügyész által megküldött teljes iratanyag alapján az alábbiak állapíthatóak meg: A Vám- és Pénzügyőrség Somogy Megyei Nyomozó Hivatala 2001. február 9-én rendelt el nyomozást ismeretlen tettes ellen csempészet bűntettének alapos gyanúja miatt. Az eljárás során, február 12-én lefoglalták a kérdéses gépjárművet, mint tárgyi bizonyítási eszközt. A lefoglalás elleni panaszokat a Kaposvári Városi Ügyészség alaptalannak találta, és 2001. június 27-én, majd 2002. február 4-én  elutasította. 
Az 1973. évi I. törvény (Be.) 101. § (1) a, alapján a hatóság lefoglalja azt a dolgot, amely tárgyi bizonyítási eszköz. Erre a tulajdonjogot korlátozó, mérlegelést nem tűrő kényszerintézkedésre a büntetőeljárás sikeres lefolytatása érdekében van szükség. A szenvedő alany természetesen nemcsak a terhelt, hanem harmadik, jóhiszemű személy is lehet. A lefoglalás a Be. 102. § (1) szerint - a hatóság mérlegelése alapján - akkor szüntethető meg, ha arra az eljárás érdekében már nincs szükség. Az adott esetben azonban a gépjármű nemcsak bizonyítási eszköz, hanem a feltételezett bűncselekmény elkövetési tárgya is volt, ezért a lefoglalás meszüntetésére az eljárás befejezése előtt nyilvánvalóan nem kerülhetett sor.
A Be. 131. § (3) bekezdése rögzíti a nyomozás teljesítésének határidejét, valamint a határidő meghosszabbításának szabályait. A nyomozati iratokból kiderül, hogy a határidőket minden esetben a Be. rendelkezéseinek megfelelően, törvényesen hosszabbították meg a városi ügyészségen, a megyei főügyészségen, ill. a Legfőbb Ügyészségen. Az előterjesztéseket részletesen indokolta a nyomozó hatóság, továbbá Ön szabadlábon védekezhetett.
	Teintettel arra, hogy az iratok alapján egyértelműen megállapítható, hogy a nyomozó hatóság a büntetőeljárás szabályainak megfelelően járt el az ügyben, tájékoztatom, hogy a panaszt alaptalannak találtam, ennélfogva elutasítom.

Budapest, 2002. november			

Üdvözlettel: 

								Takács Albert